text: Kringvarpið við nýggjari app til børn
text: #000001
text: Nýggja VIT-appin er nú tøk, og hon er á tremur við føroyskum og føroyskt mæltum sjónvarpstilfari til børnini
text: #000002
text: Børn og foreldur í Føroyum kunnu nú gleðast saman við okkum um nýggju VIT-appina. Nú ber til at taka appina niður á iPhone og Android, leita eftir KVF Vit.
text: #000003
text: Ein rúgva av tilfari er at finna í appini. Fyri bara at nevna nøkur dømi, kunnu børnini hugna sær við Grísa Peppu, Mouk og øðrum útlendskum røðum við føroyskari talu – ella føroyskum framleiðslum sum Sakin, Látiløtan og Angela og Hannibal.
text: #000004
text: Einans sjónvarpstilfar er tøkt í appini, men mongu útvarpsrøðirnar til børn eru framvegis tøkar á heimasíðuni og í poddvarpsappum. Tilfarið í appini er bólkað soleiðis, at tað er lætt at finna runt í henni. Eisini minnist appin, hvørjum tú hevur hugt at seinast. Yndisrøðir liggja ovast, so tú kanst hyggja víðari, tá tú letur upp eina aðru ferð.
text: #000005
text: - Tað, at vit nú kunnu gera barnatilfar lættari atkomuligt á einum palli, sum børnini brúka nógv, hevur stóran týdning. Vit liva í eini tíð, har útlendska tilfarið og enska málið vinnur alt meira fram og troðkar tað føroyska til viks. Tí er tað so umráðandi, at børn og ung skulu kunna kenna seg aftur í einum føroyskum veruleika. Sum public service-stovnur vóna vit, at appin fer at hava jaliga ávirkan á máltilvitið hjá børnunum, sigur Ivan Hentze Niclasen, kringvarpsstjóri.
text: #000007
text: Skiftandi tilfarKringvarpið keypir javnan útlendskar barnarøðir og -filmar, og somuleiðis framleiðir stovnurin sjálvur so nógv, sum arbeiðsorkan loyvir. Ætlanin er, at tilfarið javnan verður skift út, so børnini hava okkurt at gleða seg til. Talan kann bæði vera um nýggjar útlendskar røðir, sum eru týddar til føroyskt, og um eginframleiðslu hjá Kringvarpinum – bæði nýggja og eldri.
text: #000008
text: Starvsfólkini á barnaøkinum í Kringvarpinum, programm- og KT-fólk hava arbeitt við appini síðan á sumri í 2022. Í tilgongdini hava fólk uttan fyri húsið og starvsfólk í Kringvarpinum roynt appina og meldað aftur, so veitarin kundi laga til.
text: #000009
text: Vinarliga broyt tínar kennifíla - og privatlívsstillingar fyri at síggja hetta innihaldStillingar av farsporum
text: #000011